**Forslag til vedtekter for Trøndelag Natur og Ungdom 2024**

**Kapittel 1:**

Organisasjon

§ 1 Trøndelag Natur og Ungdom er fylkeslag av Natur og Ungdom. Vedtektene til TrøndelagNatur og Ungdom er underlagt og kan ikke være i strid med vedtektene til Natur og Ungdom.

**Kapittel 2:**

Medlemmer

§2 Alle medlemmer av Natur og Ungdom som bor i Trøndelager medlemmer av TrøndelagNatur og Ungdom.

**Kapittel 3:**

Årsmøtet

§ 3 Årsmøtet er det høyeste organet i Trøndelag Natur og Ungdom.

§ 4 Årsmøtet består av møtende medlemmer av fylkeslaget som har betalt kontingenten inneværende eller foregående år. Alle medlemmer møter med tale- og forslagsrett. Stemmerett fastsettes i henhold til vedtektene til Natur og Ungdom. Spesielt innbudte personer møter med talerett, og deres tilstedeværelse må godkjennes av årsmøtet med alminnelig flertall. Fylkesstyret har ikke stemmerett i saker som angår regnskap og årsmelding.

§ 5 Årsmøtet er beslutningsdyktig når det er lovlig innkalt i henhold til vedtektene til Natur og Ungdom.

§ 6 Vedtak fattes med alminnelig flertall, endring av vedtektene krever 2/3 flertall. Ved stemmelikhet vil voteringen utføres igjen. Dersom andre votering ender i stemmelikhet, faller forslaget.

§ 7 Årsmøtet trekker opp hovedlinjene for fylkeslaget, og:

a) Behandler årsmelding og regnskap.

b) Behandler fylkeslagets budsjett.

c) Vedtar endringer i vedtektene. Forslag til endringer må være fremlagt seinest 1 én uke før årsmøtet. Endringer i vedtektene gjelder fra avsluttet årsmøte.

d) Velger fylkesstyre i henhold til vedtektene til Natur og Ungdom.

e) Velger valgkomité bestående av tre medlemmer.

Valgkomiteen innstiller på ny valgkomite ovenfor årsmøtet. Dersom fylket ikke har en fungerende valgkomite, legges innstillingen frem av fylkets regionssekretær.

Oppgaven til valgkomiteen er å finne kandidater til de verv som skal besettes på neste årsmøte og legge fram sin innstilling for disse.

f) Behandler saker som forelegges av fylkesstyret, eller som er framlagt av medlemmer.

Slike saker må være fylkeslaget i hende senest én uke før årsmøtet

g) Velger revisor

h) vedtar arbeidsprogram og organisasjonsprogram for kommende periode

i) velger en protokollkomité på tre medlemmer.

§ 8 Ved valg skal det så fremt det er mulig være flere enn ett kjønn representert, og så fremt det er mulig skal flere lokallag være representert.

§ 9 Over årsmøtet føres protokoll. Protokollen behandles og godkjennes av protokollkomiteen.

§10 Ekstraordinært årsmøte innkalles når fylkesstyret eller 1/3 av lokallagene krever det. Ekstraordinært årsmøte holdes innen fire uker etter at det er fremsatt krav om det. Fylkesstyret fastsetter tid og sted. Innkalling til ekstraordinært årsmøte sendes medlemmene seinest tre uker før møtet. Ekstraordinært årsmøte behandler kun saker som er med i innkallingen.

§11 Hvert årsmøte startes med fellessang i kor. Fellessangen velges på årsmøtet året før.

**Kapittel 4:**

Supplering av fylkesstyret

§ 11 Dersom leder eller nestledere skulle trekke seg i løpet av perioden, skal det avholdes suppleringsvalg. Valgmøte for suppleringsvalg skal gjennomføres i henhold til vedtektene til Natur og Ungdom. Innkalling til valgmøte skal sendes ut til alle lokallag senest fire uker før møtet holdes.

**Kapittel 5:**

Fylkesstyret

§ 12 Fylkesstyret er det høyeste organet mellom fylkesårsmøtene. Fylkesstyret består av valgte representanter i henhold til vedtektene til Natur og Ungdom.

§ 13 Fylkesstyret velges av det ordinære årsmøtet for en periode av ett år.

§ 14 Fylkesstyret påser at vedtak fra årsmøtet og alle beslutninger av økonomisk art blir riktig gjennomført.

§ 15 Fylkesstyret kan fatte vedtak i saker som haster. Fylkesstyret har videre følgende oppgaver:

a) Forberede og kalle inn til årsmøter, og legge fram innstillinger overfor dette.

b) Gjennomføre arbeidsprogrammet.

c) Bistå lokallagene.

§ 16 Møter i fylkesstyret innkalles skriftlig minst 1 én uke i forveien. Fylkesstyret er beslutningsdyktig når minst 1/2 av medlemmene er tilstedet.

§ 17 Fylkesstyret kommer sammen så ofte leder eller minst 1/3 av styremedlemmene finner det nødvendig, men minst annenhver måned.

§ 18 Det føres protokoll fra møtene.

§ 19 Fylkeslaget dekker utgifter vedrørende fylkesstyret.

§ 20 Trøndelag Natur og Ungdom følger ikke de nasjonale matreglene, så lenge det ikke er tilgjengelig for fylkesstyret

**Kapittel 6:**

Økonomi

§ 20 Fylkeslaget er selv ansvarlig for sin egen økonomi.

§ 21 Regnskapsåret til fylkeslaget er fra 1. januar til 31. desember.

§ 22 Fylkeslaget kan ikke motta støtte fra selskaper Natur og Ungdom ikke ønsker økonomisk støtte fra.

§ 23 Leder har sammen med regionsekretær, eller fylkesstyret som helhet, signaturrett på vegne av Trøndelag Natur og Ungdom.

**Kapittel 8:**

Oppløsning

§1 Hvis fylkeslaget oppløses, tilfaller alle midler Natur og Ungdom. Dersom aktiviteten opprettholdes i nye fylkeslag, fordeles midlene mellom disse.

§2 Trøndelag Natur og Ungdom står evig og tro til Dovre faller.